Cyril stuur boodskappers na Afrika oor xenofobie | Netwerk24
Cyril stuur boodskappers na Afrika oor xenofobie
Deur Philda Essop 15 September 2019 10:35
Pres. Cyril Ramaphosa tydens die roudiens vir oudpresident Robert Mugabe. Foto: Getty Images
'n Span spesiale gesante wat deur pres. Cyril Ramaphosa aangestel is, het Saterdag na verskillende Afrikalande vertrek om boodskappe van solidariteit met verskeie staatshoofde en regerings regoor die vasteland te kommunikeer. Hulle sal besoek bring aan Nigerië, Ghana, Senegal, Tanzanië, die DRK en Zambië.
Hulle sal 'n boodskap van Ramaphosa aflewer ten opsigte van die onlangse geweld in dele van die land wat onder meer op buitelanders gemik was.
Dit kom 'n dag nadat Ramaphosa tydens die roudiens vir die voormalige Zimbabwiese president Robert Mugabe in Harare Afrikane om verskoning gevra het vir xenofobiese geweld wat tans hoogty vier in Suid-Afrika en elders.
Ramaphosa is tydens sy toespraak deur die skare uitgejou, maar ook toegejuig toe hy sy verskoning bied vir die aanvalle.